**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Επαγγελματικής Άδειας Οδηγού (Τροποποιητικός) Νόμος του 2022»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Φωτεινή Τσιρίδου Χρύσανθος Σαββίδης

Δημήτρης Δημητρίου Ηλίας Μυριάνθους

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε από τους κ. Κώστα Κώστα, Γιαννάκη Γαβριήλ και Βαλεντίνο Φακοντή, σε δύο συνεδρίες της, που πραγματοποιήθηκαν στις 9 και 23 Ιουνίου 2022. Στην πρώτη συνεδρία της επιτροπής κλήθηκε και παρευρέθηκε ενώπιόν της εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων.

Σημειώνεται ότι στο στάδιο της εξέτασης της πρότασης νόμου παρευρέθηκαν επίσης τα μέλη της επιτροπής κ. Κώστας Κώστα, Πρόδρομος Αλαμπρίτης, Βαλεντίνος Φακοντής, Χρίστος Ορφανίδης και Σταύρος Παπαδούρης.

Σκοπός της πρότασης νόμου είναι η τροποποίηση του περί Επαγγελματικής Άδειας Οδηγού Νόμου, ώστε να τροποποιηθεί ο ορισμός του όρου «φορτηγό όχημα», προκειμένου να περιλαμβάνει φορτηγό μηχανοκίνητο όχημα με μικτό επιτρεπόμενο βάρος άνω των 7 500 κιλών, αντί με μικτό επιτρεπόμενο βάρος 7 500 κιλών και άνω όπως ορίζεται στην ισχύουσα ερμηνευτική διάταξη.

Σύμφωνα με τους εισηγητές της πρότασης νόμου, ο υφιστάμενος ορισμός του όρου «φορτηγό όχημα» περιλαμβάνει και οχήματα των οποίων το βάρος ισούται με 7 500 κιλά, με αποτέλεσμα να απαιτείται από τους ιδιοκτήτες οχημάτων τέτοιου βάρους η εξασφάλιση επαγγελματικής άδειας οδηγού. Περαιτέρω, οι ίδιοι ανέφεραν ότι οι εν ισχύι διατάξεις της υπό τροποποίηση βασικής νομοθεσίας δε συνάδουν με την κατηγοριοποίηση οχημάτων βάσει του βάρους τους που προβλέπεται σε άλλες συναφείς νομοθεσίες, στις οποίες τα οχήματα βάρους 7 500 κιλών περιλαμβάνονται σε ξεχωριστή κατηγορία από τα οχήματα των οποίων το βάρος τους υπερβαίνει τα 7 500 κιλά, με αποτέλεσμα να επιβάλλονται στους ιδιοκτήτες φορτηγών οχημάτων με βάρος που ισούται με 7 500 κιλά αχρείαστες υποχρεώσεις.

Ο εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων συμφώνησε με την προτεινόμενη ρύθμιση και δήλωσε ότι με αυτή θα εναρμονιστεί η υπό τροποποίηση βασική νομοθεσία με άλλες συναφείς νομοθεσίες της Δημοκρατίας και της Ευρωπαϊκής Ένωσης αναφορικά με την κατηγοριοποίηση οχημάτων βάσει του βάρους τους και θα διορθωθεί η ισχύουσα λανθασμένη διατύπωση της ερμηνείας του όρου «φορτηγό όχημα».

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο.

5 Ιουλίου 2022

Αρ. Φακ.: 23.02.063.011-2022

ΑΔ/ΠΧ,ΑΓ/ΜΕ